গণেশ মূর্তি ভাসান দিতে এসে জলের তোড়ে তলিয়ে যাচ্ছিলেন চার যুবক। নিজের পাগড়ি খুলে তার সাহায্যে ওই চার জনকে বাঁচালেন এক শিখ যুবক। পঞ্জাবের সাঙ্গরুর জেলার ঘটনা। গত শুক্রবার সুনাম গ্রামের কাছে সরাফা বাজার এলাকার সুলার ঘাটে গণেশ মূর্তি  বিসর্জনের আয়োজন করা হয়েছিল। জলে নেমে ইন্দ্রপাল সিংহ, জীবন সিংহ, কমলপ্রীত সিংহ এবং ইন্দ্র তিওয়ারি নামে চার যুবক ভেসে যান। ঘাটের কাছেই ছিলেন ইন্দ্রপাল সিংহ নামেরই আর এক যুবক। নিজের পাগড়ি খুলে দেন বছর চব্বিশের ইন্দ্রপাল। সেটা বেয়েই শেষমেশ ঘাটে উঠতে পারেন ওই যুবকেরা।